Foto: FAH

ANDREJ PLENKOVIĆ jutros je kazao kako je HSS, kao član Europske pučke stranke, HDZ-u najvažniji partner te bi volio kada bi se ta stranka vratila suradnji u "svojoj političkoj obitelji".



"Za HDZ je HSS jedina naša 'rođakinja' u političkom smislu, svi ostali su nam partneri", poručio je.

Smatra kako odluka predsjednika HSS-a Kreše Beljaka da na izbore ide u Narodnoj koaliciji nije bila osobito mudra te da, iako imaju više mandata u Saboru, postoji velik krug članova HSS-a koji su nezadovoljni tom odlukom. Kazao je odlično surađuje s Marijanom Petir u Europskom parlamentu, dok je bivši predsjednik HSS-a Branko Hrg ostvario solidan izborni rezultat na drugom mjestu HDZ-ove liste u drugoj izbornoj jedinici.

> Plenković napao Beljaka i stao uz Petir: "Želim da se HSS vrati svojoj političkoj obitelji"



"Volio bih kada bi se u nekoj evoluciji unutarnjih procesa unutar HSS-a ta stranka vratila suradnji s svojom političkom obitelji. Što se mene tiče ta su vrata otvorena i ne bi mi bilo krivo da dođemo na prijašnji okvir suradnje. To bi bilo dobro i mislim da bi to podržali birači i članovi HSS-a", kazao je Plenković.

Beljak za Index: Čestitam Plenkoviću, ali idemo u opoziciju

Tekst se nastavlja ispod oglasa

Index se za komentar Plenkovićeve izjave obratio samom Kreši Beljaku, koji nam je rekao kako mu ponuda nije prihvatljiva.

"Čestitao bih na izbornoj pobjedi gospodinu Plenkoviću i želim mu svu sreću, ali HSS će sada biti opozicijska stranka. Da bi se o tom povratku HSS-a u okrilje spomenute političke obitelji uopće moglo govoriti, HDZ bi trebao promijeniti poltiku prema HSS-u, oni su 25 godina, uz časne iznimke kao što je Jadranka Kosor, vodili politiku uništavanja HSS-a.

Ponavljam, želimo im svu sreću", rekao je Beljak za Index.